આ રીતે બંને બાજુની અસલામતીનો ભાવ બધા વચ્ચે મનમેળ સાધવામાં અડચણ રૂપ થઈ જતો હોય છે. વહુની નાની અમસ્તી ભૂલને પણ જો મેગ્નીફાયિંગ ગ્લાસની જેમ મોટી કરી જોવામાં, કે પછી તે ભૂલને ભૂલી માફ કરવામાં ન આવે, અન્યના દોષનો ટોપલો પણ વહુ પર ઢોળવામાં આવે ત્યારે સમજી લેવાનું કે પરિવારમાં આંધી આવવાના બીજ રોપાય રહ્યાં છે. પરંતુ વહુની કોઈ ભૂલને એ રીતે મૂલવવામાં આવે કે જો અમારી દીકરીથી આ રીતે કોઈ ભૂલ થઈ હોત તો તેની પ્રત્યે અમારું વર્તન કેવું હોત? એ પ્રકારની સમજણ સાથેનું વહુ સાથેનું વર્તન વહુના દિલમાં સાસુ સસરા પ્રત્યે અહોભાવનું સર્જન કરશે. તેજ રીતે કોઈ વાર સાસુસસરા તરફથી મળતો ઠપકો, કહેવામાં આવતી સાચી વાતને જો વહુ દ્વારા એ રીતે લેવામાં આવે કે જો આ વાત મારા જ સગાં માતાપિતા એ કરી હોત, તો મારું વર્તન કેવું હોત? માતાપિતાની જે વાતને જે સહજતાથી અને સરળતાથી સ્વીકારી લેતી હતી તેજ વાત સાસુસસરા કહે તો એમાં વહુએ ખોટું લગાડવાનું ન હોય આ પ્રકારની સમજણ જો વહુએ પોતાનામાં વિકસાવી હોય તો સાસુસસરા પુરા દિલથી વહુને સ્વીકારી લેતા વાર નહીં લાગે.